|  |  |  |
| --- | --- | --- |
|  | **REPUBLIKA E KOSOVËS****REPUBLIKA KOSOVA/REPUBLIC OF KOSOVO** **Komuna e Kaçanikut****Opština Kačanik / Municipality of Kaçanik****Zyra e Kryetarit** | **korniza e amblemës origjin copy** |

**PLANI I PUNËS SË EKZEKUTIVIT**

**2022-2025**

# Misioni

“*Ofrimi i mbështetjes për të gjithë qytetarët, investimet kapitale dhe shërbimet administrative të përditshme duke siguruar koordinim dhe bashkëpunim midis Ministrive, Komunës, Drejtorive, Zyrave, Shoqërisë Civile dhe Partnerëve tjerë në funksion të ofrimit të shërbimeve efikase ndaj qytetarëve të Kaçanikut”.*

# Vizioni

*“Përsosmëri në ofrimin e shërbimeve, përfshirjen e qytetarëve, barazinë, llogaridhënien, qëndrueshmërinë, punën në grup, transparencën, sigurinë në punë dhe respektin e ndërsjellë”.*

# ARSIMI

Përmirësimi dhe krijimi i hapësirave të reja shkollore me qëllim të ngritjes së cilësisë në arsim, ngritjes së kapaciteteve infrastrukturore dhe zhvillimit të një sistemi të avancuar në përputhje me standarde ndërkombëtare, është një nga objektivat e Drejtorisë së Arsimit për periudhën e ardhshme 4 vjeçare, 2022 – 2025.

Investimi në arsim padyshim është investim për të ardhmen, investimi në zhvillimin e përgjithshëm dhe përparimin e gjithmbarshëm të shoqërisë. Me gjithë investimet e konsiderueshme të cilat janë bërë gjatë këtyre viteve në arsim, përmirësimi dhe krijimi i hapësirave të reja shkollore, mbetet synim dhe prioritet i yni edhe në këtë 4 vjeçar:

* Ndërtimi i ShFMU “Emin Duraku” në Kaçanik;\*
* Ndërtimi i aneksit të Gjimnazit “Skënderbeu” në Kaçanik;\*
* Përfundimi i ShFMU “Ali Asllani” në Doganaj;\*
* Përfundimi i sallës së edukates fizike në ShFMU “7 Shtatori” në Begracë;
* Ndërtimi i sallës së edukatës fizike në ShFMU “Jusuf Gërvalla” në Biçec;
* Ndërtimi i sallës së edukatës fizike në ShFMU “Nazmi Osmani” në Elezaj;
* Ndërtimi i sallës së edukatës fizike në ShFMU “Idriz Seferi” në Bob;
* Ndërtimi i sallës së edukatës fizike në ShFMU “Kadri Zeka” në Dubravë;
* Rregullimi i hapësirës ndërmjet fazës së pare dhe të dytë të ShMP “Feriz Guri dhe Vëllezërit Çaka”;
* Rregullimi i kopshteve për fëmijë të moshës 3-5 vjet brenda hapësirave shkollore;
* Instalimi i kamerave të sigurisë në të gjitha objektet shkollore;
* Në vazhdimësi rregullimi i hapësirave shkollore dhe kompletimi me kabinete dhe pajisje teknologjike.
* Përkrahje edhe më e madhe për fëmijët me nevoja të veçanta;

# ZHVILLIMI EKONOMIK, PUNËSIMI dhe TURIZMI

## FORCIMI I EKONOMISË LOKALE DHE PUNËSIMI

Angazhim maksimal do të bëjmë në drejtim të rritjes dhe forcimit të ekonomisë lokale. Deri më tani përpjekjet dhe angazhimet tjera në kë drejtim i kemi realizuar duke ofruar infrastrukturë rrugore për gjithë qytetarët por edhe bizneseve iu ka mundësuar një qarkullim më i lehtë i lëvizjes së tyre si në tregun lokal komunal po ashtu edhe qarkullimin e mallrave ne komunat tjera.

Aktivitet nga i cili presim gjenerimin e vendeve të reja të punës në veçanti për rininë tonë, do të jetë finalizimi i procesit të dhënies së pronave komunale në shfrytëzim investitorëve të ndryshëm. Përmes këtij aktiviteti do të rritet numri i bizneseve prodhuese dhe përpunuese njëkohësisht shtim i vendeve të reja të punës.

Do të vazhdon aplikimi i lehtësirave ndaj bizneseve brenda territorit të komunës përmes aplikimit të taksës ZERO për ushtrimin e veprimtarisë afariste, aplikim i normës minimale për objektet industriale dhe komerciale ndaj tatimit në pronë.

Duke ditur se Pandemia Covid-19 ka ndikuar negativisht në rezultatet e bizneseve tona lokale, do të vazhdojmë lirimin nga pagesa e qerasë së tyre ndaj komunës gjitha bizneseve që shfrytëzojnë hapësirat tona komunale deri në përfundimin e saj. Po ashtu do të bëjmë përpjekje të vazhdueshme që përmes dhe në bashkëfinancim me Organizatat e ndryshme të huaja që veprojnë në Kosovë, ti subvencionojmë bizneset tona sidomos atyre që pandemia iu ka shkaktuar dëme dhe vështirësi mbijetese financiare.

Përmes Qendrës Komunale të Regjistrimit të Bizneseve, do të rrisim aktivitetet në drejtim të ofrimit të shërbimeve ndaj tyre pa pagesë siç janë: hartimi i plan bizneseve përmes platformave të ndryshme, këshilla rreth aplikimit të taksave dhe tatimeve të aplikueshme në Kosovë, ofrim të informatave dhe bashkëpunim me investitorët e huaj lidhur me procedurat komunale, asistencë teknike për qasje në financa siç janë grantet, subvencionet nga Qeveria dhe Donatorët tjerë.

## TURIZMI

Turizmi në Kaçanik e sidomos turizmi malor, do të jetë prioritet i yni sipas kësaj platforme qeverisëse. Objektivat tona i kemi përcaktuar dhe synojmë t’i arrijmë nëpërmjet projekteve si në vijim:

* Rehabilitimi dhe Asfaltimi i rrugës nga Stacioni i Pylltarisë deri në Lybeten;\*
* Ndërtimi i trotuarit, shtegut për çiklizëm dhe ndriçimit publik në rrugën “Murat Lika” në fshatin Shtrazë.

Realizimi i projektit të dytë bazuar në projeksionet buxhetore të vitit aktual 2021, fillon tash së shpejti pas finalizimit të procedurës së tenderimit dhe janë të planifikuara dhe atë të zotuara për sivjet shuma prej 50 mijë euro, ndërsa shuma tjetër prej 60 mijë euro është e planifikuar si vazhdim i këtij projekti në vitin 2022.

Projektet tjera të planifikuara për zhvillimin e turizmit:

* Ndërtimi i stazës së çiklizmit Kaçanik – Hani Elezit përgjatë lumit Lepenc;\*
* Ndërtimi i objektit KULLË për vizitorë mbi bashkimin e dy lumenjve;\*
* Rregullimi i shkallëve për ngritje mbi Gurin e Shpuar dhe rregullimi i një pushimore te gryka e Kaçanikut.

Këto projekte financohen nga kodi i përgjithshëm që figuron ne listën e projekteve kapitale **“Projektet për Zhvillimin e turizmit’’** të aprovuara në buxhetin e vitit 2022 – 2024. Shuma e ndarë për 3 vitet e ardhshme është afërsisht 285 mijë euro.

Aktivitete tjera për zhvillimin e turizmit, promovimin e zonave turistike, krijimin e hartës turistike, hartimin e strategjisë së re për turizëm, etj., do të realizohen dhe financohen nga kategoritë tjera të shpenzimeve Subvencione e Transfereve dhe Mallrave dhe Shërbimeve.

# INFRASTRUKTURA DHE SHËRBIMET PUBLIKE

## INFRASTRUKTURA RRUGORE

Komuna e Kaçanikut, në kuadër të përgjegjësive dhe aktiviteteve të saja, gjatë periudhës 2022-2025, fokus të veçantë do t’i kushtoi realizimit dhe menaxhimit të projekteve kapitale brenda listës së projekt buxhetit për investime kapitale për këtë periudhë. Zyra e kryetarit në bashkëpunim me të gjitha të drejtoritë ka analizuar nevojat dhe janë ranguar prioritetet e kësaj fushe të listuar më poshtë:

* Ndërtimi i rrugës Kaçanik - Runjevë - Stagovë-Kaçanik i Vjetër;\*
* Rehabilitimi i rrugës “Komandant Bardhi”-segmenti Kaçanik i Vjetër-Begracë;\*
* Rehabilitimi i rrugës Bob-Doganaj;
* Rruga “Hamëz Jashari” dhe “5 Martiret e Lirisë”-Koxhaj;\*
* Asfaltimi i rrugës alternative- Biçec;
* Asfaltimi i rrugës Kërbliq-Viti\*.

## UJËSJELLËSI

Periudha 2021-2025, do të shënojë finalizimin e projeksioneve dhe zgjidhjen përfundimtare të furnizimit me ujë të pijshëm për banorët e zonës urbane dhe rurale të komunës sonë. Në koordinim me KRU”Bifurkacioni”, do të implementohen projekte sipas prioriteteve të kësaj fushe që janë të listuara më poshtë sipas planifikimeve për realizimin e tyre:

• Ndërtimi i një Fabrike për trajtimin e ujit të pijes në Sepetin-Dubravë;\*

• Shtimi i kapaciteteve dhe zgjerimi i rrjetit të ujësjellësit në pjesët e larta të zonës urbane;

• Ndërtimi i rrjetit të ujësjellësit në fshatin Ivajë;\*

• Futja në menaxhim i rrjeteve ekzistuese të ujësjellësit në fshatrat që nuk janë në menaxhim.\*

## UJËRAT E ZEZA

Shëndeti publik dhe mbrojtja e ambientit, si komponentë kryesore të qeverisjes komunale, do të kenë trajtim serioz gjatë mandatit të ardhshëm. Tashmë janë finalizuar mbi 90% të rrjeteve të kanalizimeve fekale në të gjithë territorin e komunës dhe hapat e radhës do të orientohen në trajtimin final të rrjeteve përmes projekteve që janë paraparë:

* Ndërtimi i kolektorit për ujërat e zeza Gërlicë - Guri i Shpumë;\*
* Shpallja në interes publik i lokacionit për ndërtim të impiantit për trajtim të ujërave të zeza;
* Ndërtimi i rrjetit të ri të kanalizimeve në fshatin Begracë;\*
* Hartimi i projektit të kolektorit për ujëra të zeza Sllatinë - Guri Shpumë.

## UJËRAT SIPËRFAQËSORE

Bazuar në Planin Komunal për Vlerësim të Rrezikut, ku janë analizuar specifikat e territorit të komunës, me qëllim të parandalimit të hershëm të mundësive të vërshimeve dhe rrëshqitjeve të ndryshme të dheut, planifikojmë që me kohë të intervenojmë në rregullimin e shtretërve të lumenjve dhe përroskave. Projekte të parapara në këtë fushë janë të listuara si më poshtë:

* Ndërtimi shtratit të lumit Lepenc, segmenti Bob - Kovaçec; \*
* Ndërtimi i shtratit të lumit Nerodime , segmenti Xhamia e Dëshmorëve – Runjevë;\*
* Ndërtim i shtretërve të përroskave;
* Studimi i fizibilitetit të liqenit të Ivajës.\*

## MENAXHIMI I MBETURINAVE

Krahas projeksioneve për mbulueshmërinë 100% të territorit të Komunës me grumbullim të mbeturinave, synohet edhe fillimi i ndarjes në burim të mbeturinave. Kompostimi, riciklimi dhe ndarja e mbeturinave do të jenë objektivat kryesore të Planit të ri komunal për menaxhimin e mbeturinave 2022-2026. Masat e radhës në këtë fushë janë:

* Hartimi i Planit të ri komunal për menaxhimin e mbeturinave 2022-2026;
* Krijimi i kompanisë komunale për menaxhim të mbeturinave;
* Ngritja e kapaciteteve teknike të kompanisë;
* Mbulueshmëria 100% e territorit më shërbim të grumbullimit të mbeturinave;
* Inkasimi i faturës se mbeturinave nga administrata komunale;
* Fillimi i ndarjes në burim të mbeturinave (kompostimi).

## KOMUNIKACIONI RRUGOR

Me Planin e Mobilitetit që do të hartohet për periudhën 5 vjeçare, synohet ri-dizajnim i rrjedhës së trafikut në zonën urbane. Ridizajnimi i lëvizjes së automjeteve në trafik do të lehtësoj edhe mundësinë e krijimit të parkingjeve të reja në rrugët e qytetit. Projeksionet në këtë lëmi do të jenë:

* Dizajnimi dhe ndërtimi i rrethit te Ura e Konakut;
* Ndërtim i bus-kabinave në rrugët lokale-periferike;
* Rregullim i sinjalistikës digjitale në hyrjet e qytetit.

## HAPËSIRAT DHE OBJEKTET PUBLIKE

Krijimi dhe mirëmbajtja e hapësirave publike, orientimi i banorëve drejtë hapësirave të qeta dhe relaksuese, zonat e gjelbërta në qytet dhe lehtësimi i qasjes së banorëve në hapësirat që rrethojnë vendbanimet e tyre janë fokus në mandatin e radhës 4 vjeçar. Disa nga aktivitetet e kësaj fushe do të jenë:

* Ndërtimi i Sheshit të Qytetit;
* Ndërtimi i parkingut nëntokësor pranë objektit të Administratës komunale;\*
* Ndërtim i vend parkingjeve te banesat në Rr. “Vëllezërit Çaka”;
* Ndërtim i hapësirave të gjelbëruara në hapësirat publike;
* Ndërtimi i aneksit të objektit të administratës dhe sallës së Kuvendit.\*

## TROTUARE, URA DHE STAZA PËR ÇIKLIZËM

Siguria e këmbësorëve përmes ndërtimin të trotuareve, shfrytëzimi i mundësive për ndërtim të shtigjeve të veçanta për çiklizëm në zonat periferike që kanë karakter të turizmit malor, në projeksionet e ardhshme të komunës, do të jetësohen në shumicën e hapësirave që mundësojnë trasetë e rrugëve. Projekte të tilla që do të implementohen janë:

* Ndërtim i trotuarit, ndriçimit publik dhe stazës për çiklizëm në rrugën “Dëshmorët e Kombit”- Dushkajë;
* Ndërtim i trotuarit, ndriçimit publik dhe stazës për çiklistë në rr.” Çamëria” Bajnicë-Rakaj;
* Ndërtimi i urës për këmbësorë mbi lumin Nerodime pranë Shtëpisë të Kulturës;
* Ndërtimi i urës mbi lumin Nerodime afër xhamisë të dëshmorëve;\*
* Zgjerimi i urës mbi lumin Lepenc në fshatin Nikaj.

## NDRIÇIMI PUBLIK

Krahas përfundimit të rrugëve në zonën urbane dhe rrugëve primare të fshatrave me rregullimin e ndriçimit publik, gjatë mandatit të radhës do të shqyrtohen edhe mundësitë e zbatimit të masave efiçiente në rrjetet ekzistuese. Vendosja e sistemit me panele diellore si pilot projekte do të ketë qëllim uljen e kostos së shfrytëzimit të energjisë elektrike. Aktivitete të kësaj lëmie do të jenë:

* Finalizim i rrugëve primare të fshatrave të komunës me ndriçim publik;
* Zbatimi i masave efiçiente në rrjetet ekzistuese-vendosja e sistemit me panele diellore;
* Mirëmbajtje e rrjeteve ekzistuese.

## EFIÇIENCA

Ulja e kostos së shfrytëzimit të energjisë elektrike dhe termike në objektet publike të parapara në Planin për Efiçiencë të Energjisë, do të jetë prioritet më rëndësi duke u bazuar në vlerat aktuale të konsumit ditor. Masat dhe projektet me karakter të efiçiencës do të kursejnë mjete buxhetit të komunës dhe kthimi i investimit është përllogaritur në afat optimal kohor. Aktivitetet do të jenë:

* Zbatimi i masave efiçiente në objektet publike;\*
* Hartimi i Planit të ri komunal për efiçiencë të energjisë 2022-2026.

## EMERGJENCA

Bazuar në analizimin e natyrës së punës së këtij sektori, nevojë për intervenim të shpejtë nga momenti i informatë deri te vendi i ndodhjes së rastit të raportuar, komuna e Kaçanikut ka hartuar projektin e detajuar dhe ka caktuar lokacionin e përshtatshëm për ndërtimin e objektit të ri të Shërbimit Zjarrfikës dhe Shpëtimit. Ndërtimi dhe pajisja e këtij shërbimi me makineri më të re do të jenë synimet për mandatin e radhës.

* Ndërtimi i objektit të ri të Shërbimit të Zjarrfikësve.\*

# SHËNDETËSIA

Në kuadër të shëndetësisë, prioritet sipas kësaj platforme do të jetë menaxhimi i pandemisë me Covid-19. Pjesë përbërëse e menaxhimit të sajë do të jetë nëpërmjet investimeve të vazhdueshme kapitale por edhe në mallra dhe shërbime si dhe do të aplikohen në vazhdimësi rekomandimet nga ekspertët e fushës.

Infrastruktura shëndetësore është në përgjithësi e realizuar bazuar në mandatet e kaluara. Tani, projeksionet e ardhshme janë më shumë drejt furnizimit me pajisje tejet të sofistikuara për shëndetësi siç e dëshmojmë veçanërisht me blerjen e Rëntgenit për QKMF-në, të cilin e kemi funksionalizuar viteve të kaluara, etj.

Me projeksionet buxhetore në shëndetësi kemi të listuar disa projekte të cilat kapin shumën prej 600 mijë euro për 3 vitet e ardhshme siç janë:

* Rregullimi dhe renovimi i objekteve dhe infrastrukturës shëndetësore;
* Blerja e veturave për shërbimet mobile të QKMF-së;
* Furnizim me mobileje dhe pajisje të QKMF-së.

# URBANIZMI DHE MBROJTJA E MJEDISIT

## PËRFUNDIMI DHE IMPLEMENTIMI I PZHK

Ky dokument është në përfundim e sipër për të cilën  kemi marrë përsipër punimin me stafin komunal dhe kemi angazhuar dy ekspert të  GIS-it, me të cilën do të rregullohen të gjitha nevojat e  Komunës se Kaçanikut si:

* Shfrytëzimi i tokës sipas funksionit;
* Shpërndarja e vendbanimeve dhe popullsisë;
* Infrastruktura e transportit;
* Infrastruktura arsimore;
* Infrastruktura shëndetësore;
* Rrjeti i ujësjellësit;
* Rrjeti i kanalizimeve;
* Rrjeti elektrik;
* Rrjeti i PTT;
* Institucionet kulturore;
* Rrjeti Hidrografik;
* Trashëgimia kulturore;
* Trashëgimia natyrore;
* Varrezat;
* Vendbanimet formale dhe joformale;
* Parqet dhe hapësirat për sport dhe rekreacion.

##  HARTAT E PLANIFIKUARA

* Hartat e infrastrukturës dhe transportit;
* Hartat  e planit për mbrojtjen nga rreziqet natyrore;
* Hartat hapësirave publike dhe sociale;
* Hartat planit te hapësirave sportive;
* Hartat e  planeve të mbrojtjes së trashëgimisë kulturore dhe natyrore;
* Hartat e planit te ujësjellësit dhe kanalizimeve;
* Hartat e planit të zhvillimit ekonomik dhe
* Hartat e planit të shfrytëzimit të tokës.

Menjëherë pas përfundimit të PZHK-së, fillojmë me hartimin e Hartave Zonale të cilat kanë qenë të përfunduara me PZHK –në e vjetër, hartimi i planeve detale rregullative.

Vlen të theksohet se Komuna ka shpallur si zona të interesit disa parcela të cilat edhe trajtohen me PZHK-në e re si zona për zhvillim ekonomik në vendin e quajtur Fusha e Pajtimit gjithsej afro 68 ha, ndërsa në Fshatin Strazhë të cilën e kemi shpallë si zonë të interesit komunal afro 60 ha, si dhe pjesa e ish stacionit të pylltarëve 3 hektar po ashtu zonë e shpallur në interesin komunal.

Po ashtu janë planifikuar edhe disa projekte që veç se janë filluar dhe gjinden në vazhdimësi:

* Fasadimi i Objekteve të vjetra në Qytet i cili do të vazhdoj deri në fasadimin e të gjitha objekteve;
* Planifikimi dhe zgjedhja e problemeve të deponive ilegale si dhe caktimi i një deponie për mbetjet e ngurta;
* Hartimi i projekteve të ndryshme për të cilat Komuna ka interes, p.sh. rrugët, sheshet, fushat sportive etj.;
* Hartimi i projekteve për restaurimin dhe konservimin e objekteve të shpallura si trashëgimi kulturore;
* Hartimi i planeve rregullative.

# KULTURA, RINIA DHE SPORTI

* Përfundimi i punëve dhe funksionalizimi i palestrës sportive;\*
* Përfundimi i fazës së parë dhe fillimi i fazës së dytë të ndërtimit të tribunave të Stadiumit “Besnik Begunca”;\*
* Rregullimi dhe funksionalizimi i hapësirave të Shtëpisë Kulturës “Xheladin Kurtaj”;
* Rregullimi i stadiumit ndihmës afër stadiumit “Besnik Begunca”;
* Rregullimi i Muzeut historik të qytetit;
* Ndërtimi i terreneve sportive në pjesët rurale të komunës;
* Përkrahje e aktiviteteve rinore, sportive dhe kulturore përmes subvencioneve.

#  BUJQËSIA

Sipas kësaj platforme, përgjatë mandatit të ardhshëm planifikojmë t’i ndajmë afër 300,000 € nga ndarjet e reja buxhetore për fermerët tonë si mbështetje në sektorët e bujqësisë (lavërtari, pemëtari, perimekulturë, blegtori dhe bletari etj.).

Në sektorin e lavërtarisë do t’i stimulojmë prodhuesit e kulturës së grurit për mbjellje të sipërfaqes prej 0.50 - 1.50 ha me mjete financiare në shumë prej 150 €/ha, mbështetja e fermerëve në blerje të mekanizmit bujqësor (freza, kultivator, spërkatëse të grurit, shpërndarëse të plehut mineral, kositëse rotative etj.) Mbështetja në sektorin e pemëtarisë do të jetë ngritja e plantacioneve të reja me arra dhe lajthi, vishnje, pemë të imëta frutore (dredhëz dhe boronicë) në perimekulturë rritjen e sipërfaqeve me serra, në blegtori ofrimi i makinave mjelëse për fermerët të cilët posedojnë mbi 5 krerë lopë qumështore si dhe mbështetje të bletarëve me koshere dhe pajisje për bletë.

Gjithashtu përmes investimeve kapitale, synohet të përmbyllet rregullimi i kanaleve të ujitjes në lokacione të ndryshme. Vlera e gjithmbarshme e projekteve kapitale për këtë qëllim do të jetë nga 50,000.00 € uro në secilin vit.

# ADMINISTRATA

Ngjashëm siç e kemi përshkruar në Kornizën Afatmesme Buxhetore Komunale, administrata është tradicionalisht e angazhuar në arritjen e efikasitetit në punën e dikastereve të saj, me theks të veçantë në ofrimin e shërbimeve. Prandaj, efikasiteti gjen një vend të përhershëm në planin dhe programin e qeverisjes lokale. Efikasiteti dhe efiqenca merr vëmendje të rëndësishme kur përpiqemi ta aplikojmë atë në një sistem që bazohet në shumë vlera, profesionalizëm e transparencë të zyrtarëve të angazhuar publik. Dimensioni i transparencës i jep një perspektivë unike efikasitetit në ofrimin e shërbimeve.

Transparenca, efikasiteti dhe performanca janë elementet kryesore që nëpërmjet këtij plan programi do të përforcohen dhe avancohen në praktikë.

Një nga synimet e administratës është arritja e efikasitetit në të gjitha nivelet. Institucionet publike janë përgjegjëse për të siguruar të mirat dhe shërbimet e nevojshme publike për qytetarët pa asnjë diskriminim. Prandaj, objektivat shumëdimensionale të administratës komunale kërkojnë që performanca jo vetëm të jetë e kufizuar në ofrimin e shërbimeve, por gjithashtu të përfshijë elementin thelbësor të sigurimit të vlerave llogaridhënëse për qytetarët.

Në kohën bashkëkohore, pikëpamjet e duhura se si duhet të funksionoj administrata komunale orientohen kryesisht në përparimin në teknologji që pritet të ketë ndikim të jashtëzakonshëm në evolucionin e ofrimit të shërbimeve si një fushë dinamike e së ardhmes.

## SHËRBIMET

Pjesa më e rëndësishme në institucionin komunal ka të bëjë kryesisht me vendin në të cilën ofrohen shërbimet. Ky sektor, ndërlidhet drejtpërdrejtë me qytetarin dhe institucionet tjera të cilët aplikojnë për shërbime nga më të ndryshmet.

Ofrimi i shërbimeve ka kaluar nëpër shumë ndryshime të cilat janë zhvilluar bashkë ndër vite. Për ndryshe, qëllimi kryesor është funksionalizimi në mënyrë të kompletuar sistemin “One Stop Shop”. Deri tani, ky sistem aplikohet në disa shërbime të caktuara, mirëpo orientimi ynë është që nëpërmjet këtij plani qytetarëve të Kaçanikut t’ia ofrojmë mundësinë që një sportel të jetë pikë e vetme e tij e kontaktit për të marrë shërbimet e parapara me ligje.

Ofrimi i shërbimeve nga arkivi vlerësohet ndër më të mirët në Republikën e Kosovës. Plani ynë është që të vazhdohet me investime në këtë sektor sidomos në mirëmbajtjen e dokumenteve dhe në digjitalizimin e tyre. Meqenëse kemi të bëjmë me dokumente të rëndësishme të cilat ngërthejnë në vete rëndësi për shtetin dhe kombin, ky plan ofron mbështetje të jashtëzakonshme në ruajtjen, mirëmbajtjen dhe arkivimin të këtyre dokumenteve.

Fokusi kryesor është në investimet e vazhdueshme në sistem elektronik në mënyrë që lëndët të menaxhohen dhe të gjenden më lehtë.

Siç përmendëm në hyrje, për katër vitet e ardhshme presim që administratës t’ia japim një pamje të re. Vizioni dhe misioni i ri ngërthen në vete funksionalizimin me efikasitet të të gjithë zyrtarëve publik në raport me qytetarët. Drejtoria e Administratës përkujdeset në mënyrë të veçantë të krijojë një kuptim më të mirë të politikave publike të komunës. Të rrisë integritetin e personelit, të mbrojë të drejtat e të gjithë zyrtarëve publik dhe të sigurojë unifikimin e veprimit në të gjithë institucionin. Çdo zyrtar duhet të jetë përgjegjës për administrimin e politikave publike në mënyrë të qëndrueshme, të paanshme dhe në interes të qytetarëve.

**SHËNIM: *Burimet e financimit për këto projekte (të apostrofuara me \*) i kemi planifikuar nga Granti i 4-të i cili do të ndahet për komunat prej vitit të ardhshëm, bazuar në ndryshimet e reja rreth Ligjit të financave të pushtetit lokal (Koncept Dokumenti), si dhe një pjese të mjeteve e kemi planifikuar dhe koduar me kod 86245 “Mjetet për bashkëfinancim të projekteve” për vitin 2022 deri 2024. Gjithashtu, për shkak të kostos së lartë, fillimi, realizimi dhe përfundimi i tyre do të varet nga ky grant si dhe nga mbështetja e nivelit qendror.***